Predkladacia správa

	Návrh zákona o brannej povinnosti sa predkladá na základe Plánu legislatívnych úloh vlády Slovenskej republiky   na rok 2001.
	Tento návrh zákona sa predkladá súčasne s návrhom zákona o obrane Slovenskej republiky  a  návrhom zákona o ozbrojených silách Slovenskej republiky, ktoré na seba vzájomne právne a vecne nadväzujú. Jeho cieľom je komplexne upraviť problematiku brannej povinnosti, odvodného konania, povinnej vojenskej služby, zálohy ozbrojených síl, posudzovania zdravotnej spôsobilosti odvedencov a vojakov a opatrení v čase vojny, vojnového stavu, výnimočného stavu a núdzového stavu súvisiacich s plnením brannej povinnosti. 
	K jeho vypracovaniu a predloženiu do legislatívneho procesu sa pristúpilo z dôvodov, že súčasná právna úprava brannej povinnosti reprezentovaná zákonom č. 351/1997 Z. z. Branný zákon v znení zákona č. 401/200 Z. z. dostatočným spôsobom nepostihuje všetky právne aspekty súvisiace s plnením brannej povinnosti. Niektoré otázky v súčasnosti upravené v platnom brannom zákone vecne patria do právnej úpravy obrany Slovenskej republiky, ozbrojených síl Slovenskej republiky, ako aj právnej úpravy vojenskej služby. Z tohto dôvodu boli začlenené do návrhu zákona o obrane Slovenskej republiky a návrhu zákona o ozbrojených silách Slovenskej republiky,  ktoré sa predkladajú súčasne. Tak ako citované návrhy zákonov, aj návrh zákona o brannej povinnosti vychádza zo schválenej koncepcie Ozbrojených síl Slovenskej republiky- model 2010, Bezpečnostnej stratégie Slovenskej republiky, Obrannej stratégie Slovenskej republiky a Vojenskej stratégie Slovenskej republiky.
	V predkladanom návrhu zákona sa novým spôsobom vymedzuje rozsah brannej povinnosti a v nadväznosti na to sa navrhuje, aby mimoriadna služba tvorila súčasť povinnej vojenskej služby. Návrh zákona tiež novým určením vekovej hranice vzniku brannej povinnosti zlaďuje vnútroštátnu právnu úpravu brannej povinnosti s medzinárodnými normami obsiahnutými v Opčnom protokole k Dohovoru o právach dieťaťa a účasti detí v ozbrojených konfliktoch. Veková hranica na zánik brannej povinnosti sa navrhuje znížiť zo 60 rokov na 55 rokov. Návrh zákona novým spôsobom definuje odvod, taxatívne ustanovuje zloženie vyššej odvodnej komisie, vymedzuje jej pôsobnosť a upravuje aj ďalšie otázky súvisiace s brannou povinnosťou, ktorých úprava v platnom právnom poriadku Slovenskej republiky absentovala.
	Prijatie zákona o brannej povinnosti bude mať zásadný význam a vplyv na zabezpečovanie obrany štátu. Touto zákonnou úpravou sa zároveň právny poriadok  Slovenskej republiky priblíži k právnym úpravám brannej povinnosti v členských štátoch NATO.     
Návrh zákona bol zaslaný na  medzirezortné  pripomienkové konanie. Z 36 pripo-mienkujúcich subjektov, uplatnilo pripomienky 13 subjektov. 
Vyhodnotenie pripomienkového konania je uvedené v prílohe. Návrh zákona sa predkladá bez rozporov. 
Návrh zákona bol predmetom rokovania Legislatívnej rady vlády Slovenskej republiky v dňoch 4.12.2001 a 18.12.2001.  Po zapracovaní pripomienok členov Legislatívnej rady vlády Slovenskej republiky bol návrh zákona o brannej povinnosti odporučený k predloženiu na prerokovanie vo vláde Slovenskej republiky.